Vnsen fruntlyken gruth vnde wesz wy ghudes vormogen stets tho vorenn. Ersamen vorsichtigen vnde wolwysen heren, bysunder leuen nabere vnde ghuden frunde, wy hebben vornomen wo de schamele man Hans Help myt jw solle ghefanghen sitten vppe syn lyff; so kennet Got, dat he vnuorschulden hir by ysz geraket. He bat vns ofte he hir jme lande mochte fry kopslagen; wy redent eme vnde geuen em loff, dat he sodane guder solde kopen, wente wy vornemen, det sulften kumpans hadden geldes behoff, dat he mochte guden kop dar ane hebben. Wy wisten nicht anders id weren vprichtige koplude gewest; dar vmme wart en alle gut bewyset. Hadde wy ok gewist, dat se sodane guder hadden entferdiget gehat, se solden ere recht alhir hebben uthgestan; hadde wy id Hanse Helpe nicht geraden, he hadde sodane gudere nicht gekofft. Wy horen ok, dat Hans Help altyt eyn fram, truwe man ysz gewest. Hir vmme ysz vnse flitige bede myt gantzer andacht, gy, leuen heren vnde fru&#x0364;nde, willen weten syn beste vnde geuen eme dat lyff *, vnse fruntlike bede hir jnne to twyden vnde to vorfullende, so gy wolden wy don solden vmme ju&#x0364;wen willen *, wilket wy gerne willen vorschulden jn sodanen, wor wy konen vnde magen, dar nicht anne twyuelen juwe erlyke wiszheide, de wy Gade jn wolmacht lange frolich vnde gesunt beuelen. Screuen vpp Razeborch myt haste der fridages vor Martinj anno lxxxvij(mo) sub sigillo nobilis virj dominj Stenonis Sture militis, capitanej nostri. rittere Sten Sture van Gripszholme, vorstender des rykes to Sweden Ture Turson ______________________________________ Erick Ottson ______________________________________ Iwar Gren ________________________________________ Erik Raualtson, wepenner, rykes radt nu tor tydt hir uorsammelt. Adress: Denn ersamen, vorsichtighen unde wolwysen mannen heren borgermesteren vnde radtmannen der stadt Reuall, vnsen bysunder leuen naberen, guden frunden vnde ghunren.